En nedsættelse af registreringsafgiften, så den fremover bliver på 100 procent af bilens pris, som foreslået i regeringens skatteudspil, er uambitiøst på klimaets vegne. Det er et vildspor på vejen mod lav-emissionssamfundet. For hvis Danmarks skal nå VKLA-regeringens mål om et lav-emissionssamfund, så skal ikke bare energipolitikken i spil. Hele afgiftssystemet – og dermed også registreringsafgiften – gå i takt med ambitionerne. Ved at fokusere alene på bilens pris, når vi aldrig i mål.

For vi kender godt svaret på, hvordan får vi en transportsektor, der kan basere sig på vedvarende energi. I IDAs energivision har vi vist, at elektrificering er vejen frem. Og her går regeringens udspil helt den gale vej. Der tages ikke højde for, at el-biler er dyre i indkøb, men i deres drift sparer samfundet for skadelige partikler og samtidige bidrager til at få vedvarende energi ind i transportsektoren.

Fra flere undersøgelser ved vi, at et overvejende flertal af danskerne gerne ser, at el- og hybridbiler ikke bliver pålagt afgifter, og at mere end hver anden ville overveje at købe en, hvis afgiftsniveauet var anderledes. Med en reform af registreringsafgiften har vi nu en mulighed for at skabe reelle forandringer i den danske bilpark.

Det er ærgerligt, at man bevidst forspilder den gyldne mulighed for at lægge systemet om til en ren teknisk afgift, baseret på objektive faktorer som for eksempel, hvor meget bilen forurener. Det er ekstremt ærgerligt, at der ikke på et så vitalt område bliver tænkt mere langsigtet.

Ingen er tjent med, at den danske bilpark bliver et trillende museum for gammeldags motorteknologi, som hverken tager hensyn til miljø eller befolkningens sundhed. Når der nu skal forhandles om en omlægning af registreringsafgiften på personbiler, håber jeg på et langt højere politisk ambitionsniveau. Fokuseres der udelukkende på bilens pris, bliver den nyeste teknologi og miljøet taberne.